2023/0011 (NLE)

Priekšlikums

PADOMES ĪSTENOŠANAS LĒMUMS,

ar ko groza Padomes Īstenošanas lēmumu (ST 10158/21; ST 10158/21 ADD 1) par Vācijas atveseļošanas un noturības plāna novērtējuma apstiprināšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2021/241 (2021. gada 12. februāris), ar ko izveido Atveseļošanas un noturības mehānismu, un jo īpaši tās 21. panta 2. punktu,

ņemot vērā Eiropas Komisijas priekšlikumu,

tā kā:

(1)Kad Vācija 2021. gada 28. aprīlī bija iesniegusi nacionālo atveseļošanas un noturības plānu (“ANP”), Komisija ierosināja Padomei sniegt par to pozitīvu novērtējumu. Padome ir apstiprinājusi šo pozitīvo novērtējumu ar savu 2021. gada 13. jūlija Īstenošanas lēmumu.

(2)Saskaņā ar Regulas (ES) 2021/241 11. panta 2. punktu katrai dalībvalstij pienākošos neatmaksājamā finansiālā atbalsta maksimālo finanšu iemaksu līdz 2022. gada 30. jūnijam būtu jāatjaunina saskaņā ar tajā norādīto metodiku. Komisija 2022. gada 30. jūnijā iepazīstināja Eiropas Parlamentu un Padomi ar minētās atjaunināšanas rezultātiem.

(3)Vācija 2022. gada 9. decembrī saskaņā ar Regulas (ES) 2021/241 21. panta 1. punktu iesniedza Komisijai pamatotu lūgumu grozīt Padomes īstenošanas lēmumu, uzskatot, ka objektīvu apstākļu dēļ ANP daļēji vairs nav iespējams īstenot. Pamatojoties uz to, Vācija ir iesniegusi grozītu ANP.

(4)Vācijas iesniegtais grozītais ANP ietekmē divus pasākumus. Pirmkārt, 2.2.4. investīciju “Dzelzceļa digitalizācijas veicināšana, aizstājot tradicionālās bloķēšanas sistēmas / ātri īstenojamas programmas, lai paātrinātu “Digital Rail Germany” (SLP) ieviešanu” saskaņā ar 2.2. komponentu “Ekonomikas digitalizācija” un mērķrādītāju ar 72. kārtas numuru. Otrkārt, 5.1.3. investīciju “Īpaša programma steidzami nepieciešamo vakcīnu pret SARS-CoV-2 pētniecības un izstrādes paātrināšanai” saskaņā ar 5.1. komponentu “Pret pandēmiju noturīgas veselības aprūpes sistēmas stiprināšana” un mērķrādītājiem ar 105. un 106. kārtas numuru.

(5)2.2.4. investīcija ietver septiņu izmēģinājuma projektu finansēšanu, kuru mērķis ir izstrādāt risinājumus veco signālierīču un pārbrauktuvju aizsardzības sistēmu aizstāšanai ar jaunākās digitālās paaudzes drošības sistēmām. Vācijas iesniegtajā grozītajā ANP objektīvu apstākļu dēļ mainās paredzētais īstenošanas grafiks vienam no septiņiem projektiem, proti, SLP Ansbach. Vācija ir paskaidrojusi, ka ārkārtējas aizkavēšanās pēc, kura radusies būvniecības laikā, mērķrādītājs ar 72. kārtas numuru paredzētajā termiņā vairs nebūs pilnībā sasniedzams. Šāda aizkavēšanās ir saistīta ar to, ka zemē ir konstatēts slēpts piesārņojums, kā arī bumbas un munīcija, kā rezultātā ir jāmaina būvniecības tehnoloģija, un, visbeidzot, ar ārkārtīgi augsto temperatūru 2022. gada vasarā, kas kavēja darbu sliežu ceļu tuvumā un zem tiem. Pamatojoties uz to, Vācija ir pieprasījusi izslēgt projektu SLP Ansbach no mērķrādītāja ar 72. kārtas numuru, ko bija paredzēts sasniegt 2021. gada ceturtajā ceturksnī, un minētā projekta īstenošanai izvirzīt jaunu mērķrādītāju 72.A, ko paredzēts sasniegt līdz 2023. gada pirmajam ceturksnim.

(6)5.1.3. investīcijas mērķi ir atbalstīt SARS-CoV-2 vakcīnu pētniecību un izstrādi, lai samazinātu pandēmijas smagumu un ilgumu. Investīcija ietver finansiālu atbalstu vakcīnu ražotājiem Vācijā, lai palielinātu to izstrādes un ražošanas jaudu un palielinātu pacientu skaitu klīnisko izmēģinājumu posmos. Vācijas iesniegtajā grozītajā ANP objektīvu apstākļu dēļ tiek mainīti ar pasākuma īstenošanu saistītie mērķrādītāji. Vācija ir precizējusi, ka viens no trim vakcīnu ražotājiem, kas piedalījās īpašajā atbalsta programmā, sekmīgi veica gan vakcīnas izpēti, gan tās ieviešanu, savukārt divi pārējie dalībnieki neiesniedza Eiropas Zāļu aģentūrai pieteikumu savas vakcīnas apstiprināšanai. Tādējādi mērķrādītājs ar 105. kārtas numuru vairs nebija pilnībā sasniedzams. Turklāt Vācija paskaidroja, ka, lai gan finansējumu saskaņā ar programmu bija saņēmuši trīs uzņēmumi, viens vakcīnu ražotājs izstājās no apstiprināšanas procesa Eiropas Zāļu aģentūrā un otrs uzņēmums ievērojami iekavēja ar vakcīnu izstrādes posmiem saistīto iepriekš noteikto atskaites punktu (piemēram, konkrēta klīniskās izpētes posma apstiprināšanas vai vakcīnas tirdzniecības atļaujas saņemšanas) sasniegšanu un arī nepieteicās apstiprinājuma saņemšanai. Vācija arī norādīja, ka izmaksa programmas ietvaros vairāk nekā 591 281 160 EUR apmērā nav izpildāma, tāpēc mērķis ar 106. kārtas numuru vairs nav pilnībā sasniedzams. Līdz ar to Vācija ir lūgusi svītrot mērķrādītāju ar 105. kārtas numuru, saskaņā ar kuru otrajam dalībniekam īpašās pētniecības programmas ietvaros bija jāiesniedz Eiropas Zāļu aģentūrai pieteikums vakcīnas pret SARS-CoV-2 apstiprināšanai. Vācija ir arī lūgusi mainīt mērķrādītāju ar 106. kārtas numuru, samazinot pasākumam piešķirto kopējo summu no 750 000 000 EUR līdz 591 000 000 EUR, kā arī samazinot saistīto izmaksu mērķi. Šī summa 591 000 000 EUR apmērā tiek uzskatīta par pasākuma kopējām aplēstajām izmaksām. Lai saskaņā ar Regulas (ES) 2021/241 20. panta 4. punktu noteiktu finanšu iemaksu, būtu jāņem vērā ANP aplēstās kopējās samazinātās izmaksas.

(7)Komisija uzskata, ka Vācijas norādītie iemesli pamato grozījumu atbilstoši Regulas (ES) 2021/241 21. panta 2. punktam. Atbilstoši Regulas (ES) 2021/241 19. pantam Komisija ir novērtējusi grozītā ANP atbilstību, efektivitāti, lietderīgumu un saskanīgumu, ņemot vērā minētās regulas V pielikumā sniegtās novērtēšanas vadlīnijas.

(8)Vācijas ierosinātās ļoti ierobežotās izmaiņas neietekmē ANP atbilstību, efektivitāti, lietderīgumu un saskanīgumu.